AlexejDobrolubov/national_council_slovak_2010 huggingface dataset:
42. schôdza NR SR - 1.deň - B. popoludní pokračovanie 2
Dátum: 2014-11-09
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

Pán minister, tak ako si spomínal v prejave, sú prejavy, ktoré by si nemal nechať uniknúť akýkoľvek poslanec alebo poslankyňa. A zrovna tie rozpočtové niekedy vystúpenia pána poslanca Mihála alebo ministerské prejavy pána ministra kultúry Maďariča sú tie, ktoré ja počúvam. Na druhej strane si však myslím, že tento prejav bol slabý možno aj z toho dôvodu, ktorý spomínal predrečník, pretože bola zadaná určená jasná matrica. Tá matrica spočíva v tom, že odhliadnuc od čohokoľvek pozitívne vymenúvaného sa treba vždycky vrátiť k nejakej minulosti. A predpokladám, že tam budú privatizačné veci, budeme rozoberať podpisy podpísaných poslancov pod zvolanie tejto mimoriadnej schôdze, možnože sa dozvieme o nejakých politických bezdomovcoch, ako pomenúva mnohé moje kolegyne a kolegov pán predseda parlamentu. A toto k tej debate neprispieva. Navyše nejakí kolegovia zo strany SMER, ktorí sa do toho zapájajú, budú stále a do nemoty hovoriť o fraške, päťkrát to spomenú v jednej faktickej poznámke. Ja by som skôr od ministra financií očakával priamo pri téme, ktorá sa týka korupcie, ktorá ohrozuje finančné prostriedky nejaké legislatívne opatrenia, lebo nejde teraz o to, že skutkový stav a nastavenie je dobré, pretože túto kauzu kontrolné mechanizmy neodhalili, odhalila ich statočnosť dvoch konkrétnych ľudí a mediálny svet. To znamená, že nemáme to prostredie dobre nastavené a čo s tým chce SMER robiť, nech hovorí čokoľvek, že to systémovo posúva, máme problém, že fungujete systémom, ruka ruku myje. A nemajte nám za zlé, že je dobré, že sa o tejto veci... (Prerušenie vystúpenia časomerom.)
42. schôdza NR SR - 1.deň - B. popoludní pokračovanie 2
Dátum: 2014-11-08
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

Z toho prejavu som mal taký pocit, že vás strašne trápi ten osud opozície a proste to, ako tu bude a čo by tu bolo, keby nebola vláda strany SMER, a aká je vlastne alternatíva. Dokonca tu kolega Blaha s absolútnym dešpektom jemu vlastným hovorí o poslancoch, dokonca ich menuje, ktorí by mohli tú alternatívu predstavovať. No a my tu teraz sedíme takmer o jedenástej v noci v sobotu a máme správy od ľudí a celková tá atmosféra je o tom, že akákoľvek alternatíva, ktorá by prišla, pretože ste si dovolili kradnúť s krvácajúceho zdravotníctva, by bola lepšia. Toto je podstata, ktorú v tom prejave nejako napriek vtipným poznámkam a všetkému akosi obchádzate. Vždy sa jej vyhnete. Čiže akákoľvek alternatíva vláde strany SMER by v tomto prípade pri korupčných mechanizmoch, ktoré tu fungujú, bola lepšia. A druhá vec. Hovoríte, ja som vám to tak sa snažil naznačiť, o našich dvoch rokoch, vašich dvoch rokoch. Skúste rátať so mnou. Voľby boli niekedy v júni a trvalo to rok, potom premiér definoval, že vláda kúri a svieti. A vy za dva a pol roka máte problém spraviť niečo, keď vám vadili tie zdravotné poisťovne, tak doteraz nič ste tam nespravili. A ja sa teda pýtam, že kedy to tak bude, keď dva a pol roka vám nestačilo vyriešiť ten problém. Áno, tu boli poznámky, že vyriešil ho Ústavný súd. Bolo rozhodnutie Ústavného súdu a zákaz toho zisku, lebo ste to domrvili. Bol zrušený Ústavným súdom, čo znamená, že akákoľvek alternatíva, a veľmi sa nepredbiehajte v tých časových súvislostiach, pretože nedá sa hovoriť a vyvodzovať zodpovednosť z toho, že, áno, bola snaha... (Prerušenie vystúpenia časomerom.)
42. schôdza NR SR - 1.deň - B. popoludní pokračovanie 2
Dátum: 2014-11-08
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

Ďakujem. Dva momenty vášho prejavu, pán premiér, ma zaujali. A z nich prvý bol, ako ste to nazvali, monitoring z najvyššej štátnej úrovne. No a na základe toho monitoringu som sa veľmi nedozvedel to, prečo je dôležité vyslovovať nedôveru vám a celej vašej vláde. Ale ste nás tu zahltili vládami alebo kauzami vlád, ktoré tu boli pred vami. Ja by som možno mal taký malý odkaz: Nevenujte sa toľko tým vládam pred vami, lebo vám potom uniká to, čo stvárajú vaši vlastní spolustraníci, vaši nominanti vo funkciách, a na konci potom to musíte hasiť takým spôsobom, že vyletia zo svojich funkcií, ale peniaze zostávajú rozkradnuté. A druhý moment. Hovorili ste o tom, že nestretávate nás v regiónoch. My do regiónov chodíme, chodíme tuto spolu s Jánom Mičovským a po vás a po vašich nominantoch po tom, čo stvárali ako napríklad v Košiciach s pánom Žarnayom, v Nitre s pani Pechočiakovou, v Banskej Bystrici, môžem spomínať ďalších. A udeľujeme im tzv. rády Ďurka Langsfelda za to, že sa postavili v tej správnej chvíli za zásady a za to, že korupčné správanie nesmie ovládnuť túto krajinu. A vtedy sa nás pýtajú, kde je premiér, prečo nekonal a prečo necháva našu krajinu krvácať. A posledný moment, ktorý zaznel aj pri tej kauze CT-čka, bol, že ten pán doktor, ktorý to navrhol, hovorí, že: „Z bezmocnosti mi bolo až do plaču. Generálna prokuratúra na jeden a pol strane nám argumentovala, prečo sa nebude zaoberať našou kauzou. Pritom oba listy v kópii išli predsedovi vlády, ktoré poslali ohľadne... (Vystúpenie prerušené časomerom.)
39. schôdza NR SR - 12.deň - A. dopoludnia
Dátum: 2014-10-31
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

60. No, Dodo, povedal si všeličo a voľačo. Len jedno, keď si hovoril o zrovna tej fascinácii Orbánom a komu česť, tomu česť, vyhrali voľby. Ja by som upozornil, mali sme možnosť navštíviť maďarský parlament minulý týždeň a ich kultúrny výbor a tam sme zažili dosť takú výmenu názorov, nechcem to nazvať rovno hádka, medzi poslancami FIDESZ-u a opozičnými, kde zaznela taká kúzelná veta, že to, že ste tu a čo hovorím ja ako opozičný politik, sa skôr dočítam vo vašich novinách ako v akýchkoľvek maďarských, pretože vládna strana tu nejakým spôsobom nastavila parametre tak, že či štátoagentúra, telerozhlas alebo všetky ostatné médiá cez oligarchické páky, lebo tam tá oligarchizácia dosiahla brutálne rozmery na podpore, ústavnej podpore FIDESZ-u, že to považujú za problém. No a ten problém, mne by bol režim, volebný režim Maďarska šumafuk, ale je naozaj pravdou, že tu, že súčasných volieb sa zúčastnilo niekoľko až do stotisíc Maďarov, ktorí žijú za hranicami Maďarska. A druhý problém je, že volebný systém, ktorý si ústavnou zmenou a zmenami nastavil samotný Orbán, hovorí o tom, že 38,6 %, 38,6-percentná podpora vie urobiť ústavnú väčšinu. A to nie je demokratické, to sa stalo. Tým pádom neexistuje, že komu česť, tomu česť. Proste on tie voľby vyhral iba na základe toho, že zmenil pravidlá hry a zabetónoval sa v ústavnej väčšine.
40. schôdza NR SR - 1.deň - B. popoludní
Dátum: 2014-10-30
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

219. Sú vystúpenia, ktoré idú po podstate, a mám pocit, že tuná sa podarilo, ako sa vraví, buď zaťať do živého, alebo stúpiť niekomu reálne na otlak, lebo to, čo sa stalo následne, že sa až v takých prehnane emočných, podľa mňa nie veľmi vhodných výlevov, lebo som nezachytil doteraz žiadny fakt. Takže gratulujem, že sa to podarilo pozbierať, a mám pocit, že nech už tú debatu budú točiť akokoľvek a nech už budú reagovať a nevšimnú si, že medzičasom sa pri kecpulte vymenili rečníci z obvinenia a budú nás obviňovať z toho, že nie sme pripravení, tak ďakujem aj za tento príspevok. A ja som to pochopil, to ocenenie vášho kolegu z klubu, že sme, áno, reálne poďakovali a žiadny výsmech alebo niečo podobné som v tomto prípade nezachytil. Takže, ďakujem aj za tento uhol pohľadu. (Potlesk.)
40. schôdza NR SR - 1.deň - B. popoludní
Dátum: 2014-10-30
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

183. Mne sa páčil ten bod, kedy si spomínal presne to, na čo je dôležitá táto schôdza, teda okrem toho, že som sa aj ja teraz dozvedel o šťastnej udalosti tvojej rodiny, tak je tá druhá nemilá časť tejto schôdze, že sa verejnosť dozvedá o prešľapoch v tej časti, kedy kritizujeme prístup k exekútorom a k tvorbe vlastne nových pracovných miest, resp. ministra pri pristupovaní k tejto časti právnickej alebo akokoľvek to dáme, profesie. Samozrejme, že sú slušní ľudia a ten rozmer toho, že ono to ako keby išlo v priereze tých dôvodov, prečo táto schôdza je, že sú sociálne skupiny, ktoré sú veľmi slabé pri boji s exekútormi a že pravdepodobne sa tu podaril vytvoriť za reálneho pričinenia konca vlády, prvej vlády Roberta Fica a za nemého prizerania alebo tichého súhlasu tohoto ministra, že ten exekútorský systém spolu s úžerníkmi vystavuje veľmi slabé sociálne skupiny reálnemu tlaku, kde, myslím, že to Dodo Hlina často spomína, kde zrovna dôchodci a sociálne odkázaní ľudia sú ako keby najlepšie sociálne skupiny na exekúciu. A toto nie je dobrá vizitka ministra, ak je to jeden z tých ďalších dôvodov, ktoré pripadajú pri odvolávaní, ktoré treba verejnosti povedať, tak som rád, že to práve pri tejto schôdzi zaznelo.
40. schôdza NR SR - 1.deň - B. popoludní
Dátum: 2014-10-30
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

100. Ja by som sa chcel spýtať, keďže vy, pán poslanec, pre mňa symbolizujete jednu takú entitu v tomto parlamente ešte aj z predchádzajúceho volebného, veď teda vy ste taký majster ad hominem útokov a rozdeľovanie tých rozpráv, ktoré dávate. Najprv tu pourážate celú opozíciu slovami o farizejstve a potom spravíte ako keby entrée do vášho curriculum vitae, ktoré ja vítam. Možno, ja som sa nikdy týmito otázkami nezaoberal, ale dobre. Čiže tým, že opozícia, asi tri- alebo štyrikrát ste to spomínali, že je farizejská, ja by som sa tiež chcel spýtať, že v čom, keď máme dva body odvolávania. Pýtal som sa podpredsedu vlády na ne a ste jediný, ktorý sa zatiaľ vyjadril nejakým spôsobom k obom a zastal sa pána ministra. Len robíte jednu chybu, pretože pán minister vedie takzvaný monokratický úrad. Monokratický úrad znamená, že zaňho zodpovedá a nesie zodpovednosť politickú a to súvisí aj s tou prvou vašou otázkou o zákone. My sme nedávali trestné oznámenie na ministra, ktoré by sa bolo zaoberalo jeho porušením zákona. My vyvodzujeme politickú zodpovednosť na inom fóre, ako je Generálna prokuratúra, a je to parlament a sedí tu pán minister za pochybenia, na ktoré máme právo. A tam je aj moja hlavná výčitka. Akým právom keď vy sa pýtate, vy zhadzujete akéhokoľvek svojho poslaneckého kolegu a vy mu garantujete alebo nejakým spôsobom určujete, čo má robiť. 36 poslancov sa podpísalo na návrh na odvolanie ministra a neriešime iba striktne právny rámec jeho pochybení. Ďakujem.
40. schôdza NR SR - 1.deň - B. popoludní
Dátum: 2014-10-30
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

54. Skúsim sa opýtať ministra vnútra, možno bude vedieť. Ja by som chcel poznamenať, že ja uznávam to, ako máte vystavanú stranu pod takým tým demokratickým centralizmom, vystužená straníckou disciplínou, pracujúca metódou členská základňa potrebuje naž..., nakŕmiť a práve kvôli tejto metóde tu teraz sedíme, pretože tu máme nejaký problém so Star EU veľký. A je tu druhý bod odvolávania ministra, a to je udelenie dotácie exekútorovi na vytvorenie pracovných miest. A potom počúvame vyjadrenie pána premiéra, ktorý zo všetkých možných uhlov sa dokáže vyhnúť týmto dvom témam, a potom tu máme reálnu obhajobu podpredsedu vlády a ministra vnútra, ktorý obhajuje nie odvolávaného ministra, ale premiéra. Čiže ja sa pýtam: Naozaj chceme, aby firma, ktorá dopredu nejaká stranícka centrála v duchu stranícka základňa alebo jej sympatizanti potrebujú pri udržaní si moci nakŕmiť a až nažrať, aby pukli, tak toto je tá téma, ktorej sa chcete všemožne vyjsť pod rúškou toho, že budeme rozprávať o nejakých štatistických údajoch, že budeme rozprávať iba o úspechoch a toto ako keby sme nevideli? Ja si myslím, a preto som podpísaný pod tým, že je to reálne pochybenie a nech sa na to pozeráme z akéhokoľvek uhla, tak by ste aj vy mohli súhlasiť s tým, že treba ministra odvolať, ak dáva exekútorom dotácie na vytváranie pracovných miest. Nikde viac ani menej v tom návrhu nie je. Ďakujem.
39. schôdza NR SR - 10.deň - B. popoludní
Dátum: 2014-10-29
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

89. Ďakujem, pán predseda. Ja by som chcel poznamenať, myslel som si, že si to rozmyslím počas tej prestávky, ale nie je to moc až také úsmevné, ale chcel som iba povedať, že ty tu kultúrnu vojnu proste vykopeš aj pri tomto štátnom sviatku a je jasné, že po rozhodnutí ústavného, Ústavného súdu je proste zákon o registrovaných partnerstvách alebo registrované partnerstvá ľudským právom. To rozhodol Ústavný súd, ale nemotal by som konkordát celkom do témy, kde, ja viem, že v obsahu tohto zákona je ako keby ten deal medzi 1. septembrom a 28. októbrom, ale moc sa mi to vystúpenie tentokrát nepáčilo, pretože jednak sme sa bavili o téme Milana Rastislava Štefánika, jednak sme sa bavili o téme vzniku Československa, a takže konkordát, odluku od cirkvi, registrované partnerstvá by som sa bol pri zrovna tejto téme troška zdržal.
39. schôdza NR SR - 10.deň - B. popoludní
Dátum: 2014-10-29
Poslanec: Viskupič, Jozef (OĽANO)
Druh vystúpenia: Vystúpenie s faktickou poznámkou

59. Teším sa, že do tejto diskusie prispel aj exminister kultúry, a napriek možno nesúhlasnému postoju k tomu, čo budeme volať anachronizmom, tak rozhodne sa pripájam k tomu, čo si spomínal, že áno, tá základná bazálna otázka je, kde by sme boli bez Československa, a preto viacerí z nás deklarovali pri možnom, ja to ani nevidím ako spor, ale myslím si, že anachronizmom nie je to, že nie sme vysporiadaní v určitom momente s našou vlastnou históriou. Máme veľmi málo vecí, ktoré sa pred, obdobím pred 2. svetovou vojnou zaoberajú, je tu veľký pád z medzivojnovej republiky, ale osobnosti, ktoré, ktoré prichádzali následne a nejakým spôsobom sa museli vysporiadať s politickou situáciou nástupu fašizmu a podobne, nám chýbajú, a preto doteraz máme v spoločnosti prítomné minimálne tri-štyri prúdy, ktoré interpretujú dejiny zo svojho uhľa pohľadu, a mohli by sme pri symbolickom hľadaní vyjadrenia jedného zásadného dátumu, lebo takisto súhlasím a dlhodobo to presadzujeme, aby prišlo k redukcii štátnych sviatkov, lebo sme tuším so Španielmi lídri v tejto oblasti. Myslím, že ich máme, štátnych sviatkov a dní pokoja, 16, čo je v rámci Európskej únie najviac spolu so Španielmi. Čiže aby sme mali jeden dátum, ku ktorému by sme mali všetci nejakým spôsobom blízko a veľmi dobre, ja som to iba teda tiež spomenul, že existuje politická strana, ktorá jako keby z druhého tábora, a to je ten... (Prerušenie vystúpenia časomerom.)
11. schôdza NR SR - 5.deň - B. popoludní
Dátum: 2012-12-04
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

167. Vážený pán kolega Martvoň, to bol lobing prevádzkovateľov hracích automatov ako vyšitý. Ako par excellence. Pán Matovič ma predbehol, ale to je neskutočné niečo. Nielen cez Generálnu prokuratúru, ale aj cez poslaneckú snemovňu. Poďme rýchle skrátiť lehoty obciam, aby, aby nemali čas vyzbierať tie podpisy. Aby tam, kde to už zakázali, aby naspäť mohli nabehnúť do toho Podolínca, Sabinova, do Humenného, sú už netrpezliví, naozaj ani rok nemôžu vydržať bez toho, aby to tam prevádzkovali. Hanba.
11. schôdza NR SR - 5.deň - B. popoludní
Dátum: 2012-12-04
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

157. Ďakujem obidvom kolegom za pripomienky. Naozaj, pán kolega Érsek, to je ten sociálny a regionálny rozmer, na ktorý som poukazoval, že mi chýba v návrhu zákona aj v pôvodnom, aj v tomto pozmeňujúcom návrhu, kde by sa dalo rozlíšiť, aké úľavy má dôchodca, aké úľavy má ten, čo stavia svojpomocne, aké úľavy má ten, ktorý stavia na východe Slovenska v Prešovskom kraji, oproti tomu, ktorý stavia v Bratislave. Naozaj, to tam nenachádzam. Ďakujem.
11. schôdza NR SR - 5.deň - B. popoludní
Dátum: 2012-12-04
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

135. Vážený pán kolega, som ochotný na východnom Slovensku dať dokopy 50 podnikateľov, ktorí zamestnávajú niekoľko stoviek zamestnancov a vy im prídete túto marxistickú teóriu vysvetliť, ako vyššími daňami budú mať väčší hospodársky rast a vyššiu zamestnanosť. Ak presvedčíte ich, potom presvedčíte aj mňa. Viackrát ste spomínali sociálnu náuku cirkvi. Na tú sociálnu pomoc blížnym najprv musí niekto vyrobiť. Naozaj podnikatelia dneska majú menšie objednávky. Spotreba domácností klesá, v Európe je hospodárska kríza. Asi ťažko vyššími daňami budú mať väčší rozvoj. Spomínali ste rovnú daň. Ja vám poviem, kde prvýkrát bola rovná daň spomínaná. V starom zákone, keď ľudia platili desiatky aj tí chudobnejší, aj bohatší. Ale vráťme sa na Slovensko. Aj dneska ešte platí na Slovensku rovná daň, ktorá ale, pán kolega, nie je rovná. Najchudobnejší cez odpočítateľné položky neplatia žiadnu daň alebo minimálnu daň. Práve naopak v tomto návrhu zákona im možnosťou odpočítateľnú položku použiť na manžela alebo manželku beriete túto možnosť a najchudobnejší budú platiť najväčší prínos dane na budúci rok. Tí najbohatší odídu do iných štátov.
11. schôdza NR SR - 5.deň - B. popoludní
Dátum: 2012-12-04
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

108. Vážený pán kolega, vo svojom vystúpení ste spomenuli špeciálnu 5 % daň pre 180 ústavných činiteľov. Naozaj, keď som sa o tom dopočul, tak ma, prvé čo ma napadlo, tak ma napadlo to, že prečo len 180 ústavných činiteľov. Prečo nie štátni zamestnanci, zamestnanci rozpočtových, príspevkových organizácií štátu, prečo nie zamestnanci akciových spoločnosti so 100 % účasťou štátu, ktorí zarábajú toľko alebo viac ako ústavní činitelia. A naozaj som takýto pozmeňujúci návrh mal pripravený, aj ho mám pripravený, ale keďže som presvedčený o tom, že tá 5 % špeciálna daň pre ústavných činiteľov je čistý populizmus a neprinesie to reálne nejaké reálne vyššie príjmy do štátu, kdežto tento môj pozmeňujúci návrh by priniesol vyššie príjmy do štátu, ale keďže ho považujem za populistický návrh, nechcel som naňho aj ja reagovať ďalším populistickým návrhom. Naozaj si myslím, že pred zákonom, aj pred daňovým zákonom by sme mali byť všetci rovní. Ďakujem.
11. schôdza NR SR - 4.deň - A. dopoludnia
Dátum: 2012-11-30
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

6. Ďakujem. Vážený pán kolega, som veľmi rád, že aj vy narábate s modernou technikou, s iPadmi, a takto prezentujete naše myšlienky. Ale teraz vážne, naozaj. Povedal som to po prvom čítaní, poviem to aj dneska. Prorodinná politika štátu, aby manželia mohli byť posudzovaní pred daňovým úradom spoločne, to znamená, aby mohli si uplatniť odpočítateľnú položku spolu. Prorodinná politika štátu, na to mi pán minister povedal vtedy, po prvom čítaní, že a čo na to tí, ktorí žijú ako partneri, prečo nemôžu byť posudzovaní? No tak nech sa zoberú. Prorodinná politika štátu. Sme tu všelijak označovaní ako neoliberáli a podobne, ale ani pán minister Mikloš za prvých dvoch vlád pána Dzurindu si to nedovolil urobiť, ani za prvej vlády Roberta Fica sa to nestalo a teraz odrazu sociálnodemokratická vláda Roberta Fica ide robiť politiku proti rodine. Nie je to normálne v tomto štáte. Ďakujem.
11. schôdza NR SR - 3.deň - A. dopoludnia
Dátum: 2012-11-29
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

Ďakujem všetkým za pripomienky k môjmu vystúpeniu. Pani Zmajkovičová, začnem vami. Prispieť na vydanie knihy je veľmi záslužný čin, vo vašom prípade, ja vás veľmi za to chválim. Prečo by to malo byť pokrytectvo KDH, keď ste povedali, že boli tým oslovení všetci poslanci? Vydať knihu, sponzorovať knihu znamená mať finančné prostriedky na to, aby sme ich poskytli tomu, kto ju chce vydať. Takže je to o dostatku finančných prostriedkov. A vy ste ich mali, vy ste ich poskytli, je to dobre, fajn. Pán Martvoň, krčmy, miesto bez hriechu. Ja som vám tuná vo vyjadreniach abstinujúcich hráčov poukázal na to, že začínali v tých krčmách na perifériách, začínali už ako deti pred 15. rokom života, začínali ako mladiství pred 18. rokom života. Tu nejde o to, že ja žijem v ideálnom svete a chcel by som mať krčmu, miesto bez hriechu, o to tu vôbec nejde. Tu ide o praktické kroky. Ak by sme to v tých krčmách zrušili, tak by sme obmedzili to, aby deti chodili hrať tie hry. Skúste sa na to spýtať niektorých vašich kolegýň, keď nemáte s tým skúsenosť, vysoko postavenej kolegyne zo strany SMER, ktorá má v rodine obrovský problém s patologickou hráčkou, alebo kolegyne Vaľovej, ako sa zlepšil život v Humennom sociálne odkázaných skupín po zrušení hracích automatov. To nie je len o Sabinove, to je aj o ďalších príkladoch. (Potlesk.)
8. schôdza NR SR - 10.deň - B. popoludní
Dátum: 2012-10-30
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

10. Vážený pán kolega, na úvod tvojho vystúpenia ste začali tým, že máte zlú správu pre LGBT komunitu. No ja si myslím - tým, že sa neschváli tento zákon - ja si myslím, že tým, že sa tento zákon neschváli, je to dobrá správa pre Slovensko. Našťastie zdravý rozum na Slovensku, našťastie aj v tejto snemovni ešte je väčšinový. Naozaj na Slovensku máme 400-tisíc nezamestnaných. Za posledných rok ubudlo 11-tisíc živnostníkov. Máme tu hospodársky útlm. Ľudia žijú na východnom Slovensku z 200-eurového dôchodku. Naozaj sú tu iné problémy. Predkladaním tohto zákona, páni kolegovia zo SaS-ky, prekrývate skutočné väčšinové problémy Slovenska. Naozaj tento zákon sa dotýka veľmi malilinkej časti homokomunity, ktorá sa takto chce zvýrazňovať. Ja rozumiem, že takto bojujete o svojho voliča, ale Slovensko má oveľa-oveľa iné problémy a tie by sme mali tu riešiť. Včera sterilizácie, dneska registrované partnerstvá. Táto krajina potrebuje riešiť iné problémy. (Reakcia navrhovateľa.) Ako ich riešime? Predkladaním takýchto návrhov zákona (reakcia navrhovateľa) prekrývate skutočné problémy Slovenska. Laššáková, Jana, podpredsedníčka NR SR 11. Pán poslanec, poprosím vás, nechajte pána poslanca dohovoriť. Zajac, Pavol, poslanec NR SR 12. Zdravý rozum na Slovensku ešte našťastie víťazí. Naozaj rodina založená na partnerstve muža a ženy, a keď ich Pán Boh požehná, aj deti, je tým, čo Slovensko potrebuje. Ďakujem. (Reakcia navrhovateľa.)
8. schôdza NR SR - 7.deň - B. popoludní
Dátum: 2012-10-25
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

292. Ďakujem pekne na predrečníkov. Budem reagovať na pána kolegu poslanca a primátora Košíc pána Rašiho. Naozaj, pán primátor, ja som vo svojom vystúpení snažil sa politiku dať na bok. Ja som spomenul tie kompetencie a počet mestských častí a naozaj chápem, že to treba rozdiskutovať a pripraviť hlavne v Košiciach. Je to veľmi, spomínal som, veľmi citlivá vec, aj politicky citlivá vec a naozaj som sa držal vo svojom vystúpení toho, čo je nám predložené. A naozaj bolo to na základe, aj pred dvoma-troma týždňami som bol na poslaneckom výjazde v Košiciach. Stretol som sa s poslancami, starostom, prednostami, občanmi a v spolupráci s nimi som pripravil tieto pozmeňujúce návrhy. Takže, mimochodom, nie som z Prešova, som z Prešovského kraja, keď už ide o to. A takže politiku som dal na bok. Nemal som chuť hovoriť o tom, kto ako politicky vládne alebo vládol v Košiciach, kto čo nezvládol. Na to sú orgány v trestnom konaní. Takže, vy ste povedali, že takmer každý občan súhlasí s týmto zákonom. Tí, všetci občania na tom poslaneckom výjazde mi hovorili, že nesúhlasia. A naozaj keď v celej republike primátor, starosta nemôže byť členom obecnej alebo mestskej rady, tak nevidím dôvod, prečo by to malo byť v Košiciach. A nie preto, že teraz ste ním vy, ale z princípu. Plus ešte hovoríte, že chcete tento zákon dať do súvisu s 369-kou. Takže naozaj som sa snažil vystupovať vecne. Ďakujem všetkým.